KUANTITATIF+-+B2

**KITA MASUKKAN BAHAN KITA DISINI**

BAB 2: TINJAUAN LITERATUR

2.1 Pengenalan

2.2 Pengintegrasian Koswer Pendidikan dalam P&P

Banyak literatur menunjukkan bahawa terdapat pelbagai reaksi dan pendapat mengenai penggunaan TKM terutamanya mengenai penggunaan koswer pendidikan di dalam proses pengajaran dan pembelajaran. Namun, terdapat 2 golongan iaitu: golongan yang meyakini bahawa TKM adalah penyelesaian kepada pelbagai masalah pengajaran dan pembelajaran; serta golongan kedua yang menganggap bahawa TKM hanyalah menjurus ke arah penyediaan bahan yang berunsur hiburan semata-mata. Walaupun terdapat perbezaan pandangan yang ketara di antara dua golongan tersebut, mereka bersetuju strategi dan kaedah pengajaran dan pembelajaran mestilah selaras dengan keperluan dan perkembangan generasi digital di alaf baru ini.

Dengan berkembangnya penggunaan TKM dalam pendidikan masa kini, terdapat banyak koswer yang muncul di pasaran. Menurut Bayram dan Nous (2004), kemunculan pelbagai koswer menimbulkan kesukaran kepada para guru untuk memilih koswer yang terbaik. Namun, pengetahuan serta strategi dalam membuat penilaian terhadap kualiti koswer akan dapat membantu mereka untuk memilih dan menggunakan sesuatu koswer secara lebih efektif dalam pengajaran. Bagi kebanyakan guru khususnya yang baru mengenali atau kurang mahir tentang TKM, seringkali berlaku kesilapan apabila mereka menganggap bahawa apabila sesuatu koswer diterbitkan untuk pengajaran sesuatu mata pelajaran maka mereka membiarkan pelajar di hadapan komputer untuk mengikuti proses pengajaran dan pembelajaran yang terkandung di dalam koswer tersebut.

Da Costa (2003) menyatakan bahawa nilai sesuatu koswer pendidikan adalah melangkaui ciri-ciri hiburan dan tarikan semulajadi kepada para pelajar semata mata kerana ia juga mampu menyumbang ke arah peningkatan tahap kefahaman serta kemampuan pelajar. Penggunaan koswer membolehkan mereka memberikan respon yang cepat di samping penguasaan yang lebih baik terhadap proses pembelajaran serta mampu memahami proses-proses eksperimen yang sukar untuk dijalankan secara langsung. Menurut beliau lagi, koswer-koswer tersebut boleh digunakan sama ada secara individu mengikut kehendak peribadi pelajar tersebut atau secara berkumpulan yang boleh menggalakkan lagi semangat kolaboratif di kalangan mereka. Schwarz dan Lewis (1989) telah mengenal pasti bahawa guru-guru masih tidak berpuas hati dengan kualiti reka bentuk serta strategi penyampaian yang digunakan di dalam koswer-koswer pendidikan ini. Mereka menyedari bahawa dengan sekadar mengubah rutin pengajaran secara berkomputer, ia belum tentu dapat menjanjikan produk tersebut mampu membantu proses pengajaran dan pembelajaran.

Berdasarkan Chen dan Chung (1989), kebanyakan koswer pendidikan yang berada di pasaran terdiri daripada produk yang rendah kualiti penyampaiannya dan ia jelas tidak mengikut teori pembelajaran yang betul. Di samping itu, Abtar (2000) telah mengkritik koswer pendidikan yang dihasilkan oleh syarikat-syarikat swasta. Beliau berpendapat bahawa koswer-koswer yang dihasilkan itu adalah menarik dari segi pengolahan grafiknya tetapi kekurangan nilai pedagogi. Azman (1993) menyatakan bahawa kebanyakan koswer pendidikan masih lagi meggunakan kaedah pengajaran tradisional dan ianya hanya menekan pada hafalan //(fact recall)// dan latih tubi //(trial practice).//

Roblyer dan Edwards (2000) berpendapat bahawa sesuatu koswer tidak sepatutnya digunakan semata-mata disebabkan ia dibekalkan oleh pihak kerajaan. Menurut mereka, guru-guru perlu menilai sesuatu koswer yang dibekalkan walaupun ia telah dinilai oleh para pakar dan pembangun perisian. Langkah tersebut bertujuan untuk menilai sama ada koswer itu sesuai dengan strategi pengajaran yang mereka gunakan seryta memastikan matlamat pengajaran mereka akan terhasil. Sesetengah penyelidik berpandangan bahawa pelajar juga sepatutnya menjadi penilai bagi mempertingkatkan proses penilaian (Schwarz & Lewis, 1989). Kajian-kajian lalu berkaitan penggunaan koswer sebagai media teknologi pendidikan di dalam kelas menunjukkan penggunaannya memberi kesan yang positif dalam meningkatkan pembelajaran murid (Kulik & Kulik, 1985; Kemp et al, 1996; Roblyer et al. 1988; Carmen & Korsberg. 1982). Menurut Lumsdaine dalam Abdul Rahman Daud (1999), teknologi pendidikan dilihat dari sudut, yang pertama memberi perhatian kepada penggunaan perkakasan sebagai bahan pengajaran yang penting. Yang kedua, dilihat kepada aspek perisian yang berkaitan dengan penggunaan media teknologi bagi perkembangan perlakuan pelajar. Seterusnya, teknologi pendidikan adalah perkembangan aplikasi, sistem penilaian, teknik dan bahan pengajaran untuk meningkatkan proses pembelajaran manusia. (National Council of Education Technology (NECT), 1973)

Kajian di New Jersey pada tahun 1985 iaitu selepas 5 tahun komputer peribadi diperkenalkan, mendapati hampir semua sekolah memiliki komputer peribadi tetapi kesediaan guru menggunakan pensian seperti koswer yang telah dibekalkan oleh pihak sekolah dan pembelajaran berbantukan komputer dalam pengajaran sangat rendah. Hanya 5% menggunakan teknologi komputer walaupun secara pedagogi mengakui komputer banyak kelebihan (Becker, 1987). Galbraith (1967) menyatakan bahawa teknologi pendidikan termasuk penggunaan koswer sebagai penyatuan ilmu pengetahuan dan alat untuk menyelesaikan masalah. Penggunaan koswer mempunyai satu matlamat khusus, iaitu untuk menjadikan proses pengajaran dan pembelajaran berkesan. Keberkesanan ini akan dicapai dengan menggunakan kaedah dan pendekatan yang sistematik mengikut keperluan manusia. Guru yang kreatif bukan sahaja bijak mempelbagaikan teknik pengajaran supaya suasana bilik darjah lebih aktif dan lancar, tetapi dapat mengekalkan tumpuan murid untuk mengikuti pembelajaran hingga akhir waktu dengan penuh ceria. Media atau bahan bantu mengajar memang sudah diakui dalam penyelidikan memberi kesan yang hebat kepada pelajar dalam memproses maklumat yang diterima untuk membolehkan proses pembelajaran berlaku (Kemp et al., 1996). Wilkinson (1980) mendapati penonton boleh mengingat lebih lama maklumat yang disampaikan oleh kombinasi media berbanding dengan hanya mendengar atau hanya membaca perkataan. Dapatan ini disokong oleh kajian lain yang menunjukkan pelajar dapat mengingat 20% daripada apa yang mereka dengar, 40% daripada apa yang mereka lihat dan dengar dan 75% daripada apa yang mereka dengar, lihat dan buat. (Casanova & Molina 1996). Oleh itu, tidak dinafikan dalam pengajaran seperti penggunaan koswer, guru dapat menggunakan kekuatan pelbagai media yang telah dibekalkan oleh KPM seperti gambar, perkataan dan bunyian untuk menarik perhatian pelajar, mengilustrasikan idea konkrit dan abstrak, memahamkan konsep yang kompleks dalam masa yang singkat tanpa beralih tempat belajar.

Dalam laporan Hostrop (1973) menyatakan bahawa teknik pengajaran yang menggunakan pelbagai media termasuk CD-ROM memudahkan pembelajaran kerana ia melibatkan murid menggunakan pelbagai deria. Azmi Zakaria (2004) menyatakan bahawa proses pengajaran dan pembelajaran akan menjadi menarik dan berkesan jika disokong dengan penggunaan pelbagai media dan di antaranya adalah seperti penggunaan koswer oleh guru-guru. Kajian yang dijalankan oleh Riding dan Chambers (1992) dalam Sabri Ahmad mendapati bahawa pelajar yang menjalani pembelajaran melalui penggunaan CD-ROM di dalam kelas adalah lebih berkesan jika dibandingkan dengan pembelajaran yang berasaskan `chalk and talk'.

Hanapi Saad (1983) mengatakan pembelajaran murid-murid mengenai suatu maklumat boleh dicapai dalam masa yang singkat dan cepat melalui penggunaan alat teknologi pendidikan. Pengajaran melalui media teknologi adalah berkesan dan lebih digemari oleh pelajar jika dibandingkan dengan kaedah tradisional. Kajian oleh Kulik dan Kulik (1989) menunjukkan bahawa kanak-kanak akan mempelajari banyak maklumat dalam kelas jika mereka menggunakan komputer. Zuraidah Abdul Razak (1985) telah mengemukakan satu kajian yang dibuat oleh Philips di Universiti Texas bahawa daya ingatan seseorang murid adalah lebih tinggi jika seorang guru itu mengajar menggunakan pelbagai kaedah yang melibatkan pelbagai deria murid seperti yang terdapat pada koswer. Beliau mengemukakan peratus ingatan murid berdasarkan kegiatan pembelajaran yang terlibat dalam proses P&P. Dapatan kajian menunjukkan peratus ingatan adalah maksimum jika murid terlibat dalam ketiga-tiga kegiatan pembelajaran secara melihat, lisan dan membuat.

2.3 Penggunaan Perisian Aplikasi Komputer.

Tahap literasi komputer guru adalah penting kerana komputer merupakan sebuah rnesin yang berteknologi tinggi. Keberkesanan penggunaannya memerlukan tahap pengetahuan dan kemahiran dalam perisian komputer terutama pemprosesan perkataan (Becker, 1994). Pendapat ini disokong oleh Selwyn (1997) yang mengatakan keupayaan literasi komputer adalah penting untuk menggunakan komputer sebagai alat serbaguna secara berkesan dan berguna. Samsudin Abdul Rahman (2004) dalam kajiannya juga mendapati antara masalah-masalah yang dihadapi guru dalam pelaksanaan penggunaan komputer dalam P&P adalah aspek sikap guru yang kurang motivasi terhadap penggunaannya kerana tidak mempunyai pengetahuan yang jelas tentang teknologi pendidikan dan kurang menguasai literasi komputer. Berdasarkan kajian-kajian lalu menunjukkan kompetensi literasi komputer guru adalah penting bagi penggunaan perisian komputer seperti koswer di dalam kelas. Ini kerana penggunaan koswer memerlukan guru mengendalikan komputer, dengan ini guru perlu mempunyai sekurang-kurang pengetahuan asas komputer. Sekiranya guru tidak mempunyai kompetensi literasi komputer maka mereka akan menghadapi kesukaran untuk menggunakan koswer dalam pengajaran dan ini akan menghadkan penggunaan koswer berkenaan.

Antara beberapa kajian berkaitan dengan penilaian kecekapan TKM yang dilakukan oleh sarjana sebelum ini termasuklah kajian oleh Lin (2000) yang telah dilakukan di kalangan 56 orang guru sekolah di Hong Kong dan bertujuan meneliti sejauhmana para guru berkenaan mempunyai kemahiran asas TKM bagi penggunaan perisian Word, PowerPoint dan Excel. Dalam kajiannya Lin mendapati 56 peratus guru mempunyai tahap kemahiran asas TKM yang tidak kompeten manakala 44 peratus lagi tergolong sebagai kompeten. Menurut beliau, pembudayaan TKM perlu dilakukan di kalangan guru sekolah supaya aspek TKM ini terus diberi penekanan ke arah memastikan kecemerlangan proses pembelajaran masa kini.

2.4 Penggunaan peralatan TMK dalam P&P.

Kajian oleh Plomp dan Cancer (1987) terhadap 462 sekolah di Netherland dari pelbagai tahap penggunaan komputer dan teknologi maklumat mendapati faktor‑faktor pengetahuan dan kemahiran komputer merupakan faktor penting untuk melaksanakan sesuatu inovasi. Miheon Jo (1996) pula telah menjalankan kajian di Korea dan mendapati sekolah rendah meletakkan faktor pengetahuan, kemahiran dan pengalaman sebagai faktor utama penggalak penggunaan komputer berbanding sekolah menengah.

Kajian Andris (1996) mendapati guru-guru menunjukkan sikap menolak terhadap perubahan pendidikan seperti penggunaan komputer di dalam kelas kerana 2 faktor penghalang yang utama; bimbang terhadap kemahiran komputer mereka dan bimbang untuk mengambil risiko. Sementara itu, Soong Li Ying (2000) dalam kajiannya ke atas guru-guru di beberapa buah sekolah menengah di Daerah Kuala Pilah mendapati terdapatnya perhubungan yang positif di antara kemahiran menggunakan peralatan komputer dengan tahap penggunaan komputer semasa P&P di kalangan guru-guru berkenaan. Guru-guru perlu memberi komitmen dengan meluangkan masa mereka untuk belajar bagaimana untuk merancang penggunaan teknologi berkenaan dalam pengajaran mereka serta perlu menyesuaikan diri dengan peralatan yang baru. Oleh itu, mereka terpaksa melibatkan masa pengajaran mereka di dalam kelas untuk mengimplementasikan teknologi berkenaan. Masalahnya, guru-guru akan menghadapi masa pengajaran yang kurang kerana terpaksa menyesuaikan diri terhadap implementasi teknologi baru ini (Dupagne & Krendl, 1992).

Kajian Manikam Sinnapen (2000) mendapati 40% guru tidak menggunakan media teknologi kerana terpaksa menghabiskan sukatan pelajaran. Mereka berpendapat masa yang panjang terpaksa diambil bagi pemasangan peralatan dan beban tugas semakin berat jika menggunakan media teknologi sebagai bahan bantu mengajar (ABM) dan 80% menyatakan mereka masih perlu mendapatkan pengetahuan yang berkaitan dengan penggunaan teknologi semasa mengajar. Becker (1985) dalam kajiannya di peringkat nasional telah meninjau penggunaan komputer semasa pengajaran guru di dalam kelas, beliau mendapati bahawa guru jarang menggunakan komputer untuk membantu proses P&P atau latihan. Kajian beliau pada tahun 1990 mendapati sebilangan kecil sahaja guru dan pelajar menggunakan komputer walaupun terdapat banyak perkakasan dan perisian di sekolah. Ini disebabkan sikap guru yang kurang pengetahuan tentang komputer. Faktor ini merupakan halangan besar kearah keberkesanan penggunaan komputer di sekolah. Dalam kajian yang dilaksanakn oleh Manikam (2000) mengenai persepsi guru terhadap kekangan penggunaan alat teknologi pendidikan dalam P&P, beliau mengenalpasti aspek kemahiran sebagai faktor kekangan utama. Kajian ini juga mendapati tahap penggunaan media teknologi pendidikan seperti penggunaan komputer dalam proses P&P di kalangan guru-guru yang tertibat dalam kajian adalah tidak memuaskan.

Antara masalah-masalah lain yang dihadapi oleh guru dalam penggunaan media teknologi semasa pengajaran di dalam kelas adalah guru kurang pengetahuan mengenai pengendalian media berkenaan secara efektif. Perkara ini telah dapat dikenalpasti dalam kajian yang telah dijalankan oleh Chiew Wye Mei (1999) terhadap tahap penggunaan komputer di kalangan guru-guru pra-sekolah dalam proses P&P di daerah Subang Jaya. Namun dalam kajian Muhamed Sani (1999), antara masalah lain yang dihadapi oleh guru-guru dalam penggunaan media teknologi semasa pengajaran di dalam kelas merupakan beban tugas dan kekurangan kemudahan serta peralatan.

Kajian Satveer Kaur (1998) mendapati terdapat beberapa penghalang utama penggunaan media teknologi dalam P&P. Antaranya ialah kekurangan bahan atau peralatan media teknologi berkenaan, bilik darjah tidak mempunyai kelengkapan yang sesuai serta kekurangan pengetahuan dan kemahiran dalam penggunaan media tersebut. Dapatan dari kajiannya juga mendapati kesukaran mengganti dan memperbaiki peralatan yang rosak, beban tugas yang berat dan kekurangan kakitangan terlatih untuk mengendalikan media tersebut juga merupakan antara faktor penghalang kepada penggunaan media teknologi dalam P&P. Sementara itu kajian yang dijalankan oleh Rohana Abdul Rahman (1999), mendapati terdapat empat halangan yang sering mempengaruhi penggunaan teknologi pendidikan di kalangan guru-guru, iaitu halangan ekonomi, teknologi, pentadbiran dan guru sendiri. Dalam kajian Abdul Rahman Daud (1992) pula mendapati peralatan media teknologi yang tidak mencukupi menjadi penghalang kepada pengunaannya.

Selain itu, penyelenggaraan media teknologi yang baik juga dapat menggalakkan guru untuk menggunakannya. Yusuf Hashim (1997) mendapati sekiranya media yang digunakan oleh guru dalam keadaan baik dan berfungsi sepenuhnya, proses P&P akan dapat berjalan dengan berkesan. Sebaliknya juga media dalam keadaan yang kurang berfungsi atau tidak diselenggarakan dengan sempurna, proses P&P akan gagal untuk mencapai objektif seperti yang dirancangkan. Menurut Mohd. Bokeri Abu Othman (2003), antara kekangan utama keberkesanan penggunaan media teknologi di bilik darjah adalah disebabkan kerap berlakunya terputus bekalan elektrik akibat masalah sistem pendawaian elektrik di bangunan-bangunan sekolah. Sementara itu, Hasselbring (1991) mendapati dua komponen utama bagi penggunaan komputer secara berkesan di dalam kelas iaitu perkakasan dan perisian yang digunakan. Jika kualiti perkakasannya baik tetapi menggunakan perisian yang tidak berkualiti dan tidak memenuhi keperluan pengajaran, adalah tidak berguna dan begitulah sebaliknya. Faktor-faktor akan memberi kesan terhadap penggunaan komputer dalam kalangan guru-guru semasa pengajaran di dalam kelas,

2.5 Penggunaan Internet untuk tujuan P&P

Daripada hasil kajian yang dijalankan oleh Fullan dan Pomfret (1991), mereka telah merumuskan bahawa dalam pelaksanaan sesuatu inovasi, guru bertindak sebagai penerima. Mereka tidak membuat inovasi tetapi bersetuju untuk memcuba sesuatu yang diarahkan. Pelaksanakan perubahan baru dalam pengajaran bukanlah mudah. Kajian oleh Scheffler dan Logan (1999) pula telah dilakukan di kalangan guru di Amerika dan bertujuan mengukur tahap kompetensi TKM di kalangan guru. Kajian mereka menggunakan teknik delphi dan tinjauan ke atas 67 jenis kompetensi yang meliputi kemahiran berkaitan rangkaian, internet dan penggunaan e-mel. Dengan melibatkan sampel sejumlah 437 responden terdiri daripada guru-guru penyelaras, guru pelatih dan guru sekolah rendah, Scheffler dan Logan mendapati kemahiran para guru masih lagi di tahap rendah dan sederhana. Keadaan ini berlaku akibat kurangnya integrasi komputer di dalam kurikulum pengajaran dan instruksi di samping kelemahan sistem bagi tujuan kegunaan penyelidikan dan penggunaan e-mel. Kajian ini mencadangkan agar pembudayaan TKM dilakukan di peringkat sekolah manakala institusi sekolah digesa memainkan peranan penting ke arah mempertingkatkan kemahiran guru, rangkaian dan sistem TKM.

2.6 Faktor Masa Dan Media Teknologi

Walaupun penggunaan media teknologi bukan lagi menjadi suatu yang asing bagi negara kita tetapi ia merupakan suatu perubahan yang baru dalam sistem pendidikan di negara ini .maka guru seharusnya melibatkan diri dengan perubahan berkenaan dan terpaksa melaksanakan inovasi baru dalam pengajaran mereka seperti yang di sarankan oleh pihak kementerian. Adaptasi kepada sesuatu teknologi yang baru memerlukan perancangan yang teliti serta mengambil masa yang banyak. Guru-guru perlu memberi komitmen dengan meluangkan masa mereka untuk belajar bagaimana untuk merancang penggunaan teknologi berkenaan dalam pengajaran mereka serta perlu menyesuaikan diri dengan peralatan yang baru. Oleh itu, mereka terpaksa melibatkan masa pengajaran mereka di dalam kelas untuk mengimplementasikan teknologi berkenaan. Masalahnya, guru-guru akan menghadapi masa pengajaran yang kurang kerana terpaksa menyesuaikan diri terhadap implementasi teknologi baru ini (Dupagne & Krendl, 1992). Kajian Manikam Sinnapen (2000) mendapati 40% guru tidak menggunakan media teknologi kerana terpaksa menghabiskan sukatan pelajaran. Mereka berpendapat masa yang panjang terpaksa diambil bagi pemasangan peralatan danbeban tugas semakin berat jika menggunakan media teknologi sebagai bahan bantu mengajar (ABM) dan 80% menyatakan mereka masih perlu mendapatkan pengetahuan yang berkaitan dengan penggunaan media teknologi semasa mengajar. Kajian Kassim Abbas (1987) juga mendapati kebanyakkan guru tidak menggunakan media teknologi pendidikan disebabkan kekangan masa kerana mereka mahu menghabiskan sukatan pelajaran dengan segera. Dalam kajian yang dijalankan oelh Becker (1991), Leggot dan Persichitis (1998) dan Sheingold dan Hadley (1990) mendapati masa yang terhad menjadi penghalang utama dalam penggunaan media teknologi semasa P&P. Kajian mereka mendapati guru-guru memerlukan masa untuk merancang, menyediakan dan menggunakan media teknologi terutama komputer di dalam kelas. Soong Li Ying (2000) dalam kajiannya mendapati terdapat hubungan yang positif di antara faktor masa dengan penggunaan teknologi di dalam P&P. Menurut beliau, satu perkara perlu diberi perhatian yang wajar dalam penggunaan teknologi dalam pendidikan seperti penggunaan media teknologi maklumat dalam P&P adalah faktor masa. Penggunaan teknologi maklumat dalam P&P mernerlukan masa yang panjang dan latihan yang secukupnya supaya guru dapat mengenali peralatan dan perkakasan yang digunakan. Dapatan kajian-kajian lalu di atas telah mendapati terdapat hubungan di antara faktor masa dengan penggunaan media teknologi. Selain itu, ada di antara kajian-kajian berkenaan menyatakan masa merupakan antara faktor penghalang bagi penggunaan media teknologi oleh guru semasa P&P.